SK Úradný vestník Európskej únie C 69/22

Návrh stanoviska Európskeho hospodárskeho a sociálneho výboru na tému „Návrhu nariadenia Európskeho parlamentu a Rady o Európskom stredisku pre monitorovanie drog a drogovej závislosti“ (prepracovaná verzia)

KOM(2005) 399, konečné znenie – 2005/0166 (COD)

(2006/C 69/05)

Rada sa 18. januára 2006 rozhodla podľa článku 262 Zmluvy o založení Európskeho spoločenstva prekonzultovať s Európskym hospodárskym a sociálnym výborom stanovisko k navrhovanej téme.

Odborná sekcia pre zamestnanosť, sociálne veci a občianstvo, poverená vypracovaním návrhu stanoviska výboru v danej veci, prijala svoje stanovisko 14. novembra 2005. Spravodajcom bol pán OLSSON.

Výbor prijal na svojom 423. plenárnom zasadnutí 18. a 19. januára 2006 (schôdza z 18. januára 2006) 33 hlasmi za, pričom sa 1 hlasovania zdržal, nasledujúce stanovisko:

1. Úvod

1.1 Koncom októbra 2003 predložila Komisia návrh na prepracovanie nariadenia (EHS) č. 302/93 o vytvorení Európskeho strediska pre monitorovanie drog a drogovej závislosti („stredisko“). Ako právny základ bol zvolený článok 308 Zmluvy o ES.

1.2 Po prerokovaní v Rade bolo rozhodnuté zmeniť právny základ na článok 152 Zmluvy o ES, z čoho vyplýva, že návrh musí byť prerokovaný v procese spolurozhodovania za účasti Európskeho parlamentu. Okrem toho spravila Rada na základe rokovaní niekoľko menších úpravy znenia návrhu nariadenia, ktoré predložila v auguste 2005.

2. Všeobecné poznámky

2.1 Európsky hospodársky a sociálny výbor vydal v októbri 2004 stanovisko k prvému návrhu (1). Hlavné pripomienky, ktoré v ňom výbor vyjadril, platia aj pre toto stanovisko. Výboru ide predovšetkým o zapojenie organizácií občianskej spoločnosti, ktoré sa zaoberajú tematikou drog a drogovej závislosti do práce strediska.

2.2 EHSV víta zmenu právneho základu návrhu nariadenia. Spolupráca s Európskym parlamentom sa pri tejto téme zdá byť prirodzeným postupom, ktorý okrem iného zabezpečí transparentnosť strediska z pohľadu občanov. Podľa nového návrhu zohráva Európsky parlament väčšiu úlohu (2). Okrem iného môže povolať do správnej rady dvoch nezávislých odborníkov s osobitnými kompetenciami v oblasti drog. Výbor dôrazne odporúča, aby jeden z dvoch nezávislých expertov bol z niektorej z mimovládnych organizácií zaoberajúcich sa tematikou drog a drogovej závislosti.

2.3 Pritom výbor poukazuje na „Návrh medziinštitucionálnej dohody o vytvorení rámca pre európske regulačné agentúry“ (3). V ňom sa uvádza, že vnútorná organizačná štruktúra týchto agentúr musí zabezpečiť zapojenie zainteresovaných kruhov a vysoký stupeň transparentnosti. Okrem iného by mali byť predstavitelia zainteresovaných strán zastúpení aj v správnej rade. V tejto súvislosti odkazujeme aj na Bielu knihu o európskom riadení.

3. Konkrétne pripomienky k niektorým článkom nariadenia

3.1 Článok 5 – Európska informačná sieť pre drogy a drogovú závislosť (Reitox)

Európska sieť pozostáva z kontaktných miest na úrovni jednotlivých štátov, ktoré sú sprostredkovateľmi medzi zúčastnenými krajinami a strediskom. Tieto kontaktné miesta zbierajú údaje a analyzujú všetky relevantné informácie o drogách a drogových závislostiach, ako aj opatreniach a stratégiách, ktoré sa tejto oblasti týkajú. Na svoju prácu dostávajú kontaktné miesta ročný finančný príspevok Únie, ktorý spadá do rámca dohody o finančnej pomoci („grant agreement for action“).

Výbor odporúča, aby stredisko prostredníctvom svojich usmernení a dohôd s členskými štátmi uložilo kontaktným miestam povinnosť spolupracovať s príslušnými organizáciami poverenými drogovou tematikou na úrovni jednotlivých štátov, vrátane NGO.

Toto by malo byť zreteľne vyjadrené v článku 5 ods. 2 písm. a) a tretia veta by mala byť zmenená takto: „Na úrovni jednotlivých štátov zbierajú údaje a analyzujú, za spolupráce s odborníkmi a zodpovednými organizáciami, všetky relevantné informácie o drogách a drogových závislostiach, ako aj opatreniach a stratégiách, ktoré sa tejto oblasti týkajú.“ [neoficiálny preklad]

3.2 Článok 20 – Spolupráca s inými národnými alebo medzinárodnými organizáciami resp. agentúrami

Nariadenie uvádza, že stredisko aktívne vyhľadáva spoluprácu s medzinárodnými organizáciami a inými, najmä európskymi vládnymi a mimovládnymi agentúrami, ktoré sú činné v oblasti drog. Takáto spolupráca by mala prebiehať v rámci dohôd s príslušnými zodpovednými orgánmi a organizáciami, k čomu by sa Komisia mala vyjadriť. Medzinárodným organizáciám by okrem toho mohol byť ponúknutý štatút pozorovateľov v správnej rade.

Na zabezpečenie systematického a pravidelného zapojenia týchto organizácií navrhuje výbor zriadenie grémia, ktoré by sa zaoberalo spoluprácou a bolo zakotvené priamo v nariadení. Toto je možné dosiahnuť nasledujúcim doplnením článku 20: „Stredisko vytvorí kontaktnú skupinu pre riadenie spolupráce; v nej budú zastúpení predstavitelia organizácií, ktoré sa zaoberajú drogovou problematikou.“

V Bruseli 18. januára 2006 Predsedníčka Európskeho hospodárskeho a sociálneho výboru Anne-Marie SIGMUND

(1) Stanovisko na tému „Návrh nariadenia Európskeho parlamentu a Rady o Európskom stredisku pre monitorovanie drog a drogovej závislosti“. Hlavný spravodajca: pán Olsson, Ú. v. EÚ C 120, 20.5.2005.

(2) KOM(2005) 399, konečné znenie, článok 9.

(3) KOM(2005) 59, konečné znenie a KOM(2002) 718, konečné znenie.